Posli to ďalej - značka kvality SK
Cieľ, zameranie aktivity:
Žiaci vie pracovať s internetom, vyhľadávať relevantné informácie, vie uložiť obrázok z internetu a vložiť ho do súboru vo formáte doc. Žiak zistí, čo znamená značka kvality SK, aké má označenie – ako ju spoznáme, aké informácie nám poskytuje.
Vyučovací predmet:
Informatika – 2. stupeň, 5. – 9. ročník. Zaradenie do tematického celku podľa uváženia pedagóga.
Pomôcky: nie sú potrebné
Príprava:
Značka kvality SK  je vlastníctvom Ministerstva pôdohospodárstva a rozvoja vidieka SR a bola uvedená do užívania v roku 2004, kedy vznikol Národný program podpory poľnohospodárskych  produktov a potravín Značka kvality SK na podporu spotreby domácej potravinovej produkcie v rozrastajúcom sa konkurenčnom prostredí po vstupe Slovenska do EÚ. Prioritou programu od začiatku bolo zviditeľniť domáce kvalitné výrobky a posilniť tak ich konkurencieschopnosť na domácom trhu. Udeľuje sa na dobu 3 roky, pri sezónnych výrobkoch na 1 rok. Značku môže získať každý slovenský výrobca, pričom z celkovej spotreby surovín najmenej 75% musí byť spotreba domácej suroviny a všetky fázy výrobného procesu sa musia uskutočňovať na území Slovenskej republiky. Spotrebitelia vyhľadávaním a rozoznávaním loga značky na potravinách dostávajú komplexné informácie o všetkých výrobkoch s logom Značky kvality SK, tiež záruku, že nakupujú kvalitné slovenské produkty.
Postup:
Žiakom zadáme úlohu. Na internete vyhľadajte informácie o značke kvality SK. Vypracujte dokument vo formáte doc., v ktorom bude uvedené: 
· kto je vlastníkom značky kvality SK?
· prečo vznikla?
· kedy vznikla?
· kto ju môže získať?
· na ako dlho ju môže výrobca získať?
· ako vyzerá značka? (vlož obrázok)
· už si niekedy videl, videla túto značku?
Dokument môžeš poslať kamarátovi, kamarátke aby aj oni vedeli, čo nové si sa dozvedel.
Zhrnutie:
Žiak pozná značku kvality SK, vie prečo vznikla, kto ju môže získať a na ako dlho. Chápe význam jej udelenia slovenským výrobkom.
Prílohy:
Bez príloh

